b'\n_START_ARTICLE_\nIon Maxim\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen satul Tih\xc4\x83u (azi \xc3\xaen jude\xc8\x9bul S\xc4\x83laj), \xc3\xaen familia \xc3\xaenv\xc4\x83\xc8\x9b\xc4\x83torilor Augustin Maxim \xc8\x99i Maria (n. Vaida). A absolvit Liceul \xe2\x80\x9eSf. Vasile\xe2\x80\x9d din Blaj (1943) \xc8\x99i apoi Facultatea de Filosofie a Universit\xc4\x83\xc8\x9bii din Cluj (1948). A ob\xc8\x9binut \xc3\xaen 1971 titlul de doctor \xc3\xaen filosofie al Universit\xc4\x83\xc8\x9bii din Cluj cu teza De la existen\xc8\x9b\xc4\x83 la adev\xc4\x83r (condus\xc4\x83 de c\xc4\x83tre D.D. Rosea) despre formarea problemei cunoa\xc8\x99terii \xc3\xaen filosofia presocratic\xc4\x83._NEWLINE_Dup\xc4\x83 absolvirea facult\xc4\x83\xc8\x9bii a lucrat ca profesor la Zal\xc4\x83u (1948-1949). A fost arestat \xc8\x99i condamnat la ani grei de \xc3\xaenchisoare, trec\xc3\xa2nd prin penitenciarul Aiud (1956) \xc8\x99i lag\xc4\x83rul Periprava. Era credincios greco-catolic \xc8\x99i a protestat \xc3\xaempotriva desfiin\xc8\x9b\xc4\x83rii Bisericii Greco-Catolice \xc8\x99i trecerii bunurilor acesteia \xc3\xaen patrimoniul Bisericii Ortodoxe Rom\xc3\xa2ne, convertindu-se la romano-catolicism. A f\xc4\x83cut 15 ani de \xc3\xaenchisoare, fiind eliberat \xc3\xaen 1964, odat\xc4\x83 cu gra\xc8\x9bierea de\xc8\x9binu\xc8\x9bilor politici, \xc8\x99i s-a stabilit la Timi\xc8\x99oara. Dup\xc4\x83 eliberare a lucrat pe post de contabil la o \xc3\xaentreprindere din Timi\xc8\x99oara (1964-1966) \xc8\x99i apoi psiholog \xc3\xaen acela\xc8\x99i ora\xc8\x99._NEWLINE_A tr\xc4\x83it retras, particip\xc3\xa2nd rar la \xc8\x99edin\xc8\x9bele Asocia\xc8\x9biei Scriitorilor. Avea o s\xc4\x83n\xc4\x83tate precar\xc4\x83 datorat\xc4\x83 at\xc3\xa2t anilor grei de temni\xc8\x9b\xc4\x83, c\xc3\xa2t \xc8\x99i unui sindrom hemoragipar rar, \xc8\x99i era nevoit s\xc4\x83 stea internat perioade lungi prin spitale. Lucra dup\xc4\x83 un program de lucru dr\xc4\x83muit cu stricte\xc8\x9be \xc8\x99i avea pu\xc8\x9bini oameni apropia\xc8\x9bi. Unul dintre apropia\xc8\x9bi, scriitorul Radu Ciobanu, \xc3\xael descria astfel: \xe2\x80\x9eun solitar, un introvertit, poate un mare timid, traumatizat de anii de deten\xc8\x9bie, inadaptat la mizeria \xc8\x99i meschin\xc4\x83ria epocii pe care o str\xc4\x83b\xc4\x83team; totodat\xc4\x83 un intelectual de vast\xc4\x83 cultur\xc4\x83, cu mari disponibilit\xc4\x83\xc8\x9bi afective, hipersensibil, un critic exigent \xc8\x99i de o profund\xc4\x83 onestitate\xe2\x80\x9d, iar criticul \xc8\x99i istoricul literar Constantin C\xc4\x83lin \xc3\xael prezenta \xc3\xaen volumul Scrisori c\xc4\x83tre un redactor (2014) drept \xe2\x80\x9eun solitar distins, cu masca am\xc4\x83r\xc4\x83ciunii definitiv imprimat\xc4\x83 pe fa\xc8\x9b\xc4\x83\xe2\x80\x9d.\n_START_SECTION_\nActivitate publicistic\xc4\x83\n_START_PARAGRAPH_\nS-ar remarcat ca scriitor \xc3\xaenc\xc4\x83 din perioada \xc8\x99colii, fiind unul dintre tinerii scriitori care s-au afirmat \xc3\xaen anii r\xc4\x83zboiului, grupa\xc8\x9bi \xc3\xaen Cercul Literar de la Sibiu. A debutat \xc3\xaen 1941 \xc3\xaen revista \xc8\x99colar\xc4\x83 Ml\xc4\x83di\xc8\x9be \xc8\x99i a publicat un an mai t\xc3\xa2rziu vol. de povestiri fantastice Simfonia neterminat\xc4\x83 (1942), pe care l-a semnat cu pseudonimul Doctor Coppelius, urmat de poemul dramatic C\xc3\xa2ntecul stelelor (1945); primele scrieri i-au demonstrat o voca\xc8\x9bie liric\xc4\x83. A participat \xc3\xaen 1944 la luptele pentru eliberarea Transilvaniei \xc8\x99i apoi pe frontul din Ungaria, pe care le-a evocat ulterior \xc3\xaen volumul de versuri \xc3\x8ensemn\xc4\x83ri pe scut (1968) \xc8\x99i \xc3\xaen jurnalul Oameni \xc3\xaen alb (1970). A fost redactor la ziarele Rom\xc3\xa2nia viitoare \xc8\x99i Tribuna din Sibiu (1944-1946) \xc8\x99i Lupta Ardealului din Cluj (1946-1948), public\xc3\xa2nd poezii, eseuri, cronici literar\xc4\x83 \xc8\x99i de art\xc4\x83 vizual\xc4\x83._NEWLINE_Dup\xc4\x83 o lung\xc4\x83 perioad\xc4\x83 de deten\xc8\x9bie a revenit \xc3\xaen lumea literar\xc4\x83 \xc3\xaen anul 1968, c\xc3\xa2nd a publicat volumele de versuri Interferen\xc8\x9be \xc8\x99i \xc3\x8ensemn\xc4\x83ri pe scut. Poemele publicate acolo \xc3\xael eviden\xc8\x9biaz\xc4\x83 ca un poet matur, cu \xc3\xaenclina\xc8\x9bii clasiciste. A publicat articole \xc8\x99i cronici literare \xc3\xaen ziarele \xc8\x99i revistele Orizont, Familia, Neue Literatur, Lumina, Tribuna \xc8\x99.a., semn\xc3\xa2nd cu pseudonimul Iosif Mirescu. \xc3\x8en anii 1970 a \xc3\xaenceput s\xc4\x83 se afirme \xc3\xaen critica literar\xc4\x83, public\xc3\xa2nd prefe\xc8\x9be, studii introductive \xc8\x99i cartea Atitudini critice (1973), \xc3\xaen care contureaz\xc4\x83 un tablou al criticii literare contemporane. A publicat dou\xc4\x83 romane: Pe malul Styxului (1980), ce con\xc8\x9bine o proz\xc4\x83 autobiografic\xc4\x83 reflexiv\xc4\x83 ce evoc\xc4\x83 \xc3\xaentr-un ton amar primele dou\xc4\x83 decenii postbelice, \xc8\x99i Umbra de la Cozia (1980), ce \xc3\xaencearc\xc4\x83 s\xc4\x83 reconstituie spiritualitatea medieval\xc4\x83 rom\xc3\xa2neasc\xc4\x83 de pe la 1400, eseul istoric, dedicat filosofiei grece\xc8\x99ti Orfeu, bucuria cunoa\xc8\x99terii (1976) \xc8\x99i eseul filosofic Popas \xc3\xaen Afrodisia (1978). Activitatea sa literar\xc4\x83 a fost pu\xc8\x9bin comentat\xc4\x83 \xc3\xaen epoc\xc4\x83 din cauza trecutului scriitorului, fiind astfel pu\xc8\x9bin cunoscut\xc4\x83. _NEWLINE_A fost membru al Uniunii Scriitorilor din Rom\xc3\xa2nia, Filiala Timi\xc8\x99oara. De asemenea, a fost unul dintre apropia\xc8\x9bii lui Franz Liebhard.'